CELEX: 
Language: sl
Date: 2018-11-16 00:00:00
Title: DELEGIRANA DIREKTIVA KOMISIJE (EU) .../… o spremembi Priloge III k Direktivi 2011/65/EU Evropskega parlamenta in Sveta glede izjeme za svinec kot aktivator v fluorescentnem prahu sijalk na razelektrenje, ki vsebujejo svetilne snovi, zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije za namene prilagoditve tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS 2) glede izjeme za posebne uporabe svinca.
            
            
               Direktiva RoHS 2 omejuje uporabo nekaterih nevarnih snovi v električni in elektronski opremi, kot je določeno v njenem členu 4. Veljati je začela 21. julija 2011.
            
            
               Omejene snovi so navedene v Prilogi II k direktivi RoHS 2. Omejitev svinca, živega srebra, kadmija, šestvalentnega kroma, polibromiranih bifenilov in polibromiranih difeniletrov se že izvaja, omejitev bis(2-etilheksil)ftalata (DEHP), butil benzil ftalata (BBP), dibutil ftalata (DBP) in diizobutil ftalata (DIBP) pa se bo uporabljala od 22. julija 2019 ali pozneje. V prilogah III in IV k direktivi RoHS 2 so navedeni materiali in komponente električne in elektronske opreme za posebne uporabe, ki so izvzeti iz omejitve uporabe snovi iz člena 4(1) direktive RoHS 2.
            
            
               Člen 5 določa prilagoditev prilog III in IV znanstvenemu in tehničnemu napredku (vključitev, obnovitev, spremembe in razveljavitev izjem). V skladu s členom 5(1)(a) se izjeme vključijo v prilogi III in IV pod pogojem, da se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006
                  2
               , ter da je izpolnjen kateri koli od naslednjih pogojev: njihova odstranitev ali nadomestitev tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; zanesljivost nadomestkov ni zagotovljena; ali bi skupni negativni vplivi na okolje, zdravje in varnost potrošnikov, ki bi jih povzročila nadomestitev, utegnili prevladati nad skupnimi prednostmi nadomestitve za okolje, zdravje in varnost potrošnikov.
            
            
               Člen 5(1) določa tudi, da Evropska komisija (v nadaljnjem besedilu: Komisija) vključi materiale in komponente električne in elektronske opreme za posebne uporabe v sezname iz prilog III in IV s posameznimi delegiranimi akti v skladu s členom 20. Člen 5(3) in Priloga V določata postopek za predložitev zahtevkov za odobritev, obnovitev ali razveljavitev izjeme.
            
            
               2.POSVETOVANJA PRED SPREJETJEM AKTA
            
            
               Od objave direktive RoHS 2 je Komisija prejela številne
                  3
                zahtevke gospodarskih subjektov v skladu z določbami iz člena 5(3) in Priloge V za odobritev novih in obnovitev obstoječih izjem.
            
            
               Sedanja izjema 18(b) v Prilogi III dovoljuje uporabo svinca kot aktivatorja v fluorescentnem prahu (z vsebnostjo 1 masnega % svinca ali manj) sijalk na razelektrenje, kadar se uporabljajo kot svetilke za porjavenje, ki vsebujejo svetilne snovi, kot je npr. BSP (BaSi2O5:Pb). Komisija je decembra 2014 in januarja 2015 prejela dva zahtevka za obnovitev te izjeme. Medtem ko je bil datum poteka veljavnosti izjeme 18(b) za kategorije 1 do 7 in 10
                  4
                v skladu z zahtevami iz direktive RoHS (drugi pododstavek člena 5(5)) 21. julij 2016, se izjema še naprej uporablja do odločitve Komisije o zahtevku za obnovitev. Komisija je poleg tega januarja 2015 prejela zahtevek št. 2015-3 za novo izjemo, ki naj bi se dodala v Prilogo IV, in sicer za sijalke za razelektrenje, kadar se uporabljajo kot luči za fototerapijo, ki vsebujejo svetilne snovi. Ker je ocena pokazala, da je mehanično možno namestiti sijalko, namenjeno za medicinsko uporabo, v opremo za porjavenje in obratno, je bilo sklenjeno, da se ti zahtevki za izjemo združijo v oceni izjeme 18(b).
            
            
               Da bi Komisija lahko ocenila zahtevek za izjemo, je začela študijo za izvedbo zahtevane tehnične in znanstvene ocene, vključno z osemtedenskim spletnim odprtim posvetovanjem z zainteresiranimi stranmi
                  5
                glede zahtevka. Med posvetovanjem z zainteresiranimi stranmi je bil prejet en prispevek. 
            
            
               Končno poročilo, ki vsebuje oceno zahtevka, je bilo objavljeno
                  6
                in zainteresirane strani so bile uradno obveščene.
            
            
               Pozneje se je Komisija posvetovala s strokovno skupino držav članic za delegirane akte v okviru direktive RoHS 2 na srečanju strokovnjakov 15. decembra 2016, na katerem so stališča predstavili vložniki in zainteresirane strani, ki jih ta vprašanja najbolj zadevajo. Strokovnjaki so se strinjali z osnutkom, ki ga je predstavila Komisija, pri čemer je bila velika večina članov odsotnih ali ni izrazila svojega mnenja. V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Prejeti sta bili dve pripombi, obe glede vprašanja kategorij, ki se uporabljajo za besedilo osnutka delegirane direktive. Pripombi sta bili upoštevani in osnutek delegirane direktive je bil ustrezno spremenjen. Med drugim štiritedenskim obdobjem za pripombe, ki je sledilo tej spremembi, so bile prejete štiri pripombe: v vseh je bila izražena podpora osnutku delegirane direktive, v eni pa je bila zahtevana takojšnja uporaba in daljša veljavnost. Izvedeni so bili vsi potrebni ukrepi v zvezi z izjemami od omejitev uporabe snovi v skladu s členom 5(3)–(7)
                  7
               . Svet in Evropski parlament sta bila o vseh dejavnostih uradno obveščena.
            
            
               Končno poročilo je zlasti izpostavilo naslednje tehnične informacije in oceno:
            
            
               ·svinec kot aktivator v fluorescentnem prahu je potreben, da lahko svetilna snov z barijevim silikatom fluorescira. Žarke valovne dolžine 254 nm pretvarja v ultravijolične žarke z zahtevano valovno dolžino (290 nm–400 nm) in se uporablja v več kot 95 % nizkotlačnih fluorescenčnih sijalk z živosrebrno paro za uporabo v notranjih prostorih v uporabi za porjavenje in v nekaterih medicinskih uporabah. Ustvarja ultravijolično žarčenje z valovno dolžino 350 nm, ki je bistvena za spodbujanje pigmentacije kože (zaradi katere pride do porjavitve);
            
            
               ·oprema za porjavenje je v EU strogo regulirana, zato bi morala kakršna koli možna alternativa za svinec izpolnjevati merila glede zanesljivosti, varnosti in vidikov tveganja za zdravje. Trenutno ni na voljo takih alternativnih možnosti, zato nadomestitev svinca znanstveno in tehnično ni izvedljiva. 
            
            
               Rezultati ocene za kategorije 1–7 in 10 kažejo, da je posebna izjema v skladu z Uredbo (ES) št. 1907/2006 (REACH), zato ne znižuje ravni varovanja okolja in zdravja, ki jo zagotavlja navedena uredba v skladu s členom 5 Direktive 2011/65/EU. Poleg tega zahtevek za izjemo, ki se nanaša na vnos 18(b) v Prilogi III, izpolnjuje najmanj eno od ustreznih meril iz člena 5(1)(a). Ker za zadevne uporabe danes niso na voljo dovolj zanesljive alternative oziroma ni verjetno, da bodo kmalu prišle na trg, je upravičeno obdobje veljavnosti do 21. julija 2021; ker zanesljivi nadomestki še niso na voljo, se za to obdobje ne pričakujejo negativne družbeno-ekonomske posledice nadomestitve. Odobreno obdobje veljavnosti naj prav tako ne bi negativno vplivalo na inovacije. Poleg tega glede na zahtevek št. 2015-3 in dejstvo, da je mehanično možno namestiti sijalko, namenjeno za medicinsko uporabo ali za uporabo za porjavenje, v isto svetilko ali opremo, se v izjemo 18(b) doda nov podvnos posebej za medicinske uporabe (razen tistih iz točke 34 v Prilogi IV). 
            
            
               Za kategorije, ki niso kategorije 1–7 in 10, ostaja obstoječa izjema z obdobji veljavnosti iz člena 5(2). 
            
            
               3.PRAVNI ELEMENTI DELEGIRANEGA AKTA
            
         
         
            
               Delegirana direktiva dovoljuje izjemo od omejitev uporabe svinca pri posebnih uporabah iz člena 4(1), ki se navede na seznamu v Prilogi III k Direktivi 2011/65/EU.
            
            
               Instrument je delegirana direktiva, kot je določeno v Direktivi 2011/65/EU in zlasti ob izpolnjevanju ustreznih zahtev iz člena 5(1)(a) navedene direktive.
            
            
               Cilj delegirane direktive je prispevati k varovanju zdravja ljudi in varstvu okolja ter zbližati določbe za delovanje notranjega trga na področju električne in elektronske opreme, in sicer z omogočanjem uporabe sicer prepovedanih snovi za posebne uporabe v skladu z določbami in pogoji iz direktive RoHS 2 ter v njej vzpostavljenim postopkom za prilagajanje prilog III in IV znanstvenemu in tehničnemu napredku.
            
            
               Skladno z načelom sorazmernosti ta ukrep ne presega okvirov, ki so potrebni za doseganje njegovih ciljev.
            
            
               Predlog ne vpliva na proračun EU.
            
            
            
               DELEGIRANA DIREKTIVA KOMISIJE (EU) .../…
            
            
               z dne 16.11.2018
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za svinec kot aktivator v fluorescentnem prahu sijalk na razelektrenje, ki vsebujejo svetilne snovi, zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  8
                ter zlasti člena 5(1)(a) Direktive,
            
            
               ob upoštevanju naslednjega:
            
            
               (1)
                     Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nekaterih nevarnih snovi iz Priloge II k navedeni direktivi. Ta zahteva se ne uporablja za uporabe iz Priloge III k Direktivi 2011/65/EU.
            
            
               (2)
                     Različne kategorije električne in elektronske opreme, za katere se uporablja Direktiva 2011/65/EU, so naštete v Prilogi I k navedeni direktivi.
            
            
               (3)
                     Svinec je omejena snov iz Priloge II k Direktivi 2011/65/EU. Toda uporaba svinca kot aktivatorja v fluorescentnem prahu (z vsebnostjo 1 masnega % svinca ali manj) sijalk na razelektrenje, kadar se uporabljajo kot svetilke za porjavenje, ki vsebujejo svetilne snovi, kot je npr. BSP (BaSi2O5:Pb), je bila izvzeta iz omejitve in je kot taka navedena v vnosu 18(b) v Prilogi III k navedeni direktivi. V skladu z drugim pododstavkom člena 5(2) navedene direktive je bil za kategorije 1–7 in 10 prvotni datum poteka veljavnosti navedene izjeme 21. julij 2016. 
            
            
               (4)
                     Komisija je pred 21. januarjem 2015 v skladu s prvim pododstavkom člena 5(5) Direktive 2011/65/EU prejela zahtevek za obnovitev navedene izjeme. V skladu z drugim pododstavkom navedenega člena ta izjema ostaja v veljavi do sprejetja odločitve o tem zahtevku.
            
            
               (5)
                     Komisija je poleg tega januarja 2015 prejela zahtevek št. 2015-3 za novo izjemo, ki naj bi se dodala v Prilogo IV, in sicer za sijalke za razelektrenje, kadar se uporabljajo kot luči za fototerapijo (medicinska oprema), ki vsebujejo svetilne snovi. Ocena je pokazala, da je mehanično možno namestiti sijalko, namenjeno za medicinsko uporabo, v opremo za porjavenje in obratno, zato je bilo sklenjeno, da se ti zahtevki za izjemo združijo v oceni izjeme 18(b) v Prilogi III.
            
            
               (6)
                     Svinec kot aktivator v fluorescentnem prahu je potreben, da lahko svetilna snov z barijevim silikatom fluorescira. Žarke valovne dolžine 254 nm pretvarja v ultravijolične žarke z zahtevano valovno dolžino (290 nm–400 nm) in se uporablja v več kot 95 % nizkotlačnih fluorescenčnih sijalk z živosrebrno paro za uporabo v notranjih prostorih v uporabi za porjavenje in v nekaterih medicinskih uporabah. Ustvarja ultravijolično žarčenje z valovno dolžino 350 nm, ki je bistvena za spodbujanje pigmentacije kože.
            
         
         
            
               (7)
                     Oprema za porjavenje je v Uniji strogo regulirana, zato bi morala kakršna koli možna alternativa za svinec izpolnjevati merila glede zanesljivosti, varnosti in vidikov tveganja za zdravje. Takih alternativ trenutno ni.
            
            
               (8)
                     Ker ni na voljo ustreznih nadomestkov, nadomestitev ali odstranitev svinca v nekaterih sijalkah na razelektrenje, ki vsebujejo svetilne snovi, znanstveno in tehnično še vedno ni izvedljiva. Izjema je v skladu z Uredbo (ES) št. 1907/2006 Evropskega parlamenta in Sveta
                  9
               , zato ne znižuje ravni varovanja okolja in zdravja, ki jo zagotavlja navedena uredba. Izjemo za uporabo svinca kot aktivatorja v fluorescentnem prahu (z vsebnostjo 1 masnega % svinca ali manj) sijalk na razelektrenje, kadar se uporabljajo kot svetilke za porjavenje, ki vsebujejo svetilne snovi, bi bilo zato treba obnoviti. 
            
            
               (9)
                     Ker za zadevne uporabe na trgu še niso na voljo dovolj zanesljive alternative, bi bilo treba izjemo za kategorije 1–7 in 10 iz Priloge I k Direktivi 2011/65/EU obnoviti za obdobje veljavnosti največ pet let do 21. julija 2021. Glede na rezultate nenehnih prizadevanj za iskanje ustreznih nadomestkov ni verjetno, da bi obdobje veljavnosti te izjeme negativno vplivalo na inovacije.
            
            
               (10)
                     Za kategorije, ki niso kategorije 1 do 7 in 10 iz Priloge I k Direktivi 2011/65/EU, obstoječa izjema ostane v veljavi za obdobja veljavnosti iz drugega pododstavka člena 5(2) Direktive 2011/65/EU. Zaradi pravne jasnosti bi bilo treba v Prilogi III k navedeni direktivi navesti datume izteka obdobja veljavnosti izjem.
            
            
               (11)
                     Glede na zahtevek 2015-3 in na dejstvo, da je mehanično možno namestiti sijalko, namenjeno za medicinsko uporabo, v opremo za porjavenje in obratno, bi bilo treba v Prilogo III k Direktivi 2011/65/EU dodati nov podvnos 18(b)-I posebej za medicinske uporabe z izjemo tistih, ki spada pod točko 34 iz Priloge IV k Direktivi 2011/65/EU. Ta podvnos bi se moral uporabljati za kategoriji 5 in 8 ter bi moral veljati do 21. julija 2021.
            
            
               (12)
                     Direktivo 2011/65/EU bi bilo zato treba ustrezno spremeniti – 
            
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 12. meseca po datumu začetka veljavnosti te direktive]. Komisiji nemudoma sporočijo besedilo navedenih predpisov.
            
            
               Navedene predpise uporabljajo od [zadnji dan 12. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila temeljnih predpisov nacionalne zakonodaje, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju, 16.11.2018
            
         
         
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Te kategorije so: 1. veliki gospodinjski aparati, 2. mali gospodinjski aparati, 3. oprema za IT in telekomunikacije, 4. oprema za zabavno elektroniko, 5. oprema za razsvetljavo, 6. električna in elektronska orodja, 7. igrače, oprema za prosti čas in šport, 10. avtomati. Kategorije električne in elektronske opreme so navedene v Prilogi I k direktivi RoHS.
               
               
                  
                     (5)
                  
                        
                  Obdobje posvetovanja
                  : od 21. avgusta 2015 do 16. oktobra 2015.
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                      
                  
               
               
                  
                     (7)
                  
                        Seznam potrebnih upravnih ukrepov je objavljen na 
                  spletišču Komisije
                  . V Medinstitucionalnem registru delegiranih aktov na naslovu 
                  https://webgate.ec.europa.eu/regdel/#/home
                   si lahko ogledate, v kateri fazi je trenutno vsak posamezen delegirani akt.
               
               
                  
                     (8)
                  
                        UL L 174, 1.7.2011, str. 88.
               
               
                  
                     (9)
                  
                        Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije (UL L 396, 30.12.2006, str. 1).
               
            
      
    ---documentbreak--- 
      
         
         
            
               PRILOGA
            
            
               V Prilogi III se vnos 18(b) nadomesti z naslednjim:
            
            
                     
                        „18(b)
                     
                  
                  
                     
                        Svinec kot aktivator v fluorescentnem prahu (z vsebnostjo 1 masnega % svinca ali manj) sijalk na razelektrenje, ki vsebujejo svetilne snovi, kot je npr. BSP (BaSi2O5:Pb), kadar se uporabljajo kot svetilke za porjavenje
                     
                  
                  
                     
                        Preneha veljati:
                     
                     
                        -21. julija 2021 za kategorije 1–7 in 10,
                     
                     
                        -21. julija 2021 za kategoriji 8 in 9, razen za in vitro diagnostične medicinske pripomočke ter instrumente za spremljanje in nadzor za industrijsko uporabo,
                     
                     
                        -21. julija 2023 in vitro diagnostične medicinske pripomočke iz kategorije 8,
                     
                     
                        -21. julija 2024 za instrumente za spremljanje in nadzor za industrijsko uporabo iz kategorije 9 ter za kategorijo 11.
                     
                  
               
                     
                        18(b)-I
                     
                  
                  
                     
                        Svinec kot aktivator v fluorescentnem prahu (z vsebnostjo 1 masnega % svinca ali manj) sijalk na razelektrenje, ki vsebujejo svetilne snovi, kot je BSP (BaSi2O5:Pb), kadar se uporabljajo v medicinski opremi za fototerapijo 
                     
                  
                  
                     
                        Uporablja se za kategoriji 5 in 8 razen uporab, zajetih v točki 34 Priloge IV, in preneha veljati 21. julija 2021.“